Spesiale DStv-kanaal vir Oscar Pistorius-moordverhoorOscar Pistorius Foto: Werner Beukes/SAPA MultiChoice het Woensdag aangekondig dat hulle vroeg in Maart ŉ 24-uur DStv-kanaal gaan bekendstel wat dekking gaan bied aan Oscar Pistorius se moordverhoor. Pistorius se moordverhoor begin op 3 Maart. Hy word daarvan verdink dat hy sy meisie, die model Reeva Steenkamp, op Valentynsdag verlede jaar, in die badkamer van sy huis in die ooste van Pretoria doodgeskiet het. Pistorius voer aan hy het haar vir ŉ inbreker aangesien. Die kanaal sal op 2 Maart beskikbaar wees op kanaal 199. Die kanaal staan bekend as The Oscar Pistorius Trial: A Carte Blanche Channel en dit gaan ook eksklusiewe dokumentêre en in-diepte analise van kenners uitsaai. Die vervaardigers van Carte Blanche behartig die kanaal. Dit is die eerste keer wat MultiChoice ŉ spesiale kanaal skep vir ŉ groot nuusgebeurtenis. “Die spesiale kanaal sal in-diepte dekking oor die verhoor en ŉ verskeidenheid van ander inhoud daaroor aan ons kykers verskaf, met sosialemedia-integrasie,” het Aletta Alberts, MultiChoice se hoof van inhoud, gesê. Pistorius se moordverhoor gaan na verwagting tot 20 Maart voortduur. Die regter sal nader aan die tyd bekend maak of enige regstreekse uitsendings tydens die verhoor mag plaasvind. Die kanaal gaan slegs vir DStv Premium-, Extra- en Compact-kliënte beskikbaar wees.